Vermoorde vrou naak by Vierkantklip gevind - Misdaad - Republikein
Monday, January 11th, 18:16:59
Ronelle Rademeyer - Teen laat gister was die vrae oor die lot van die 26-jarige vrou van Mondesa op Swakopmund wie se naakte lyk knap voor agtuur gisteroggend op die strand by Vierkantklip ontdek is, nog onbeantwoord.
Adj.komm. Erastus Iikuyu, koördineerder van misdaadondersoeke in die Erongostreek, sê sy is as me. Jennefer Jenneth Daniels geïdentifiseer.
Dié jong vrou, wat by 'n restaurant op die dorp werksaam was, is met veelvuldige beserings aan haar lyf gevind.
Hy sê die lyk is sowat 3 km buite Swakopmund deur 'n persoon gewaar wat op die strand gery het. Dit het sowat 100 m vanaf die teerpad gelê.
Hy sê dit wil voorkom of die lyk gedurende die nag of in die vroeë oggendure daar afgelaai is.
Iikuyu sê tydens die nadoodse ondersoek sal bepaal word of sy verkrag is.
Hy het versoek dat mense wat haar geken het of inligting het wat met die ondersoek kan help, hom by 081 246 4757 bel. Sy kollega, speur-adjudantoffisier J. Geiseb, se nommer is 081 262 9842. - [email protected]